РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/320-16

22. децембра 2016. године

Б е о г р а д

З А П И С Н И К

11. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 21. ДЕЦЕМБРА 2016. ГОДИНЕ

 Седница је почела у 15,05 часова.

 Седницом је председавала Маја Гојковић, председница Одбора.

 Седници су присуствовали: Јасмина Обрадовић, Станија Компировић, проф. др Марко Атлагић, Снежана Богосављевић Бошковић, Снежана Пауновић, др Ана Стевановић, Наташа Михаиловић Вацић, и Наташа Мићић, чланови Одбора.

Седници су присуствовали: Ана Ћирић, Богдан Обрадовић, Драгана Костић и Владимир Ђурић, заменици чланова Одбора.

Седници нису присуствовали чланови Одбора: Александра Белачић, Весна Марјановић, Хаџи Милорад Стошић и Ђорђе Вукадиновић, нити њихови заменици.

Седници су присуствовали и Нино Брајовић, државни секретар у Министарству културе и информисањa, Дејан Стојановић, Руководилац групе за нормативне послове у Сектору за информисање и медије у Министарству културе и информисањa, Бранислав Маричић, саветник за односе са јавношћу у Министарству културе и информисања и Дејан Коцић, Руководилац групе за праћење и усклађивање рада и сарадње са другим органима у Министарству рударства и енергетике.

На предлог председавајућег, чланови Одбора су једногласно усвојили следећи:

Д н е в н и р е д:

1. Разматрање Предлога закона о измени Закона о јавним медијским сервисима, који је поднела Влада, у начелу;
2. Разматрање Предлогa закона о измени Закона о привременом уређивању начина наплате таксе за јавни медијски сервис, који је поднела Влада, у начелу.

**ПРВА ТАЧКА - Разматрање Предлога закона о измени Закона о јавним медијским сервисима, који је поднела Влада, у начелу**

**Нино Брајовић** је у уводном излагањуистакао да је један од основних циљева Закона, да Република Србија обезбеди стабилно и довољно финансирање основне делатпости јавног медијског сервиса односно, Законом је предвиђено да се до 31. децембра 2017. године основна делатност јавног медијског сервиса делимично финансира из буџета Републике Србије у износу од 4.000.000.000.00 динара, као и да се делимично финансира путем наплате таксе за јавни медијски сервис у износу од 150,00 динара.

Указао је на чињеницу да је у складу са чланом 42. Закона о јавним медијским сервисима, укупно поднето око 40,000 захтева за ослобађање од обавезе плаћања таксе за Јавни медијску установу "Радио телевизија Србије", односно поднето око 15,000 захтева за Јавну медијску установу "Радио телевизија Војводине".

Председавајућа је отворила расправу у вези са овом тачком Дневног реда у којој су учествовали: др Ана Стевановић и Нино Брајовић.

**Др Ана Стевановић** указала је на Закон о буџету Републике Србије за 2017. годину, којим су предвиђена средства у износу од 400,000,000 динара за апропријацију и изградњу зграде Радио телевизије Војводине и истакла да сматра да су ова средства требала бити прераспоређена и опредељена за нормално функционисање јавних медијских сервиса.

Нагласила је да модел који је одабран за финанисање јавних медијских сервиса није финансијски одржив, као и да је потребно размислити о другом начину финасирања јавних медијских сервиса.

Констатовала је да не постоји институционална аутономија и независност уређивачке политике јавних медијских сервиса, с обзиром на чињеницу да се поједине опозиционе политичке странке готово уопште не појављују у медијским садржајима јавних медијских сервиса.

**Нино Брајовић** је одговарајући на питања чланова Одбора истакао дасредства која су опредељена у Закону о буџету Републике Србије за 2017. годину за апропријацију и изградњу зграде Радио телевизије Војводине, представљају посебну буџетску ставку у односу на финансирање јавних медијских сервиса.

Сложио се да је неопходно размислити о дугорочном моделу финансирања јавних медијских сервиса, који ће омогућити њихов стабилан и независтан рад, указавши истовремено на чињеницу да је постојећи, привремени модел финансирања, добро одмерен и да не представља превелико оптерећење за грађане Републике Србије, што се најбоље види кроз високу наплату таксе.

Председавајућа је закључила расправу у вези са овом тачком Дневног реда.

Председавајућа је ставила на гласање Предлог закона о измени Закона о јавним медијским сервисима, који је поднела Влада, у начелу.

Одбор је са 11 гласова за и 2 уздржана, одлучио да предложи Народној скупштини да прихвати Предлог закона о измени Закона о јавним медијским сервисима, у начелу.

Председавајућа је ставила на гласање предлог да се за известиоца Одбора на седници Народне скупштине одреди проф. др Марко Атлагић, члан Одбора.

Одбор је већином гласова, одредио проф. др Марко Атлагић, за известиоца Одбора на седници Народне скупштине.

**ДРУГА ТАЧКА - Разматрање Предлогa закона о измени Закона о привременом уређивању начина наплате таксе за јавни медијски сервис, који је поднела Влада, у начелу**

 Председавајућа је отворила расправу у вези са овом тачком Дневног реда у којој су учествовали: др Ана Стевановић, Владимир Ђурић, Нино Брајовић и проф. др Марко Атлагић.

 **Др Ана Стевановић** поставила је питања представницима Министарства културе и информисања докле се стигло са израдом нове Стратегије развоја система јавног информисања у Републици Србији, с обзиром на чињеницу да ће се Стратегијом ближе уредити рад и положај јавних медијских сервиса.

 Замолила је представнике Министарства да приликом израде Стратегије консултују и Извештај о власничкој структури и контроли медија у Србији, који је Савет за борбу против корупције објавио 20. фебруара 2015. године.

 **Владимир Ђурић** поставио је питање представницима Министарства културе и информисања, шта је био проблем и који су разлози због којег се пред народним посланицима није нашао модел за финансирање јавних медијских сервиса који је дугорочно одржив.

 **Нино Брајовић** напоменуо је да такса за јавни медијски сервис у износу од 150,00 динара, представља највећи извор финансирања јавних медијских сервиса и да је потребно добро размислити да ли је сврсисходно повећавати висину таксу у овом тренутку, с обзриом на високу наплату таксе.

 Подсетио је чланове Одбора да је Влада Републике Србије 28. септембра 2011. године донела Стратегију развоја система јавног информисања у Републици Србији до 2016. године.

 Истакао је да се са израдом нове Стратегије касни, али да Министарство интезивно ради на изради овог документа, који ће садржати делове старе Стратегије, као и планове за решавање актуелних проблема из области информисања.

 **Проф. др Марко Атлагић** изразио је задовољство због високе наплате таксе и констатовао је да ће странка којој он припада, водећи рачуна о правним тековинама Европске уније, одговорно приступити решавању свих постојећих проблема из области информисања.

Председавајућа је закључила расправу у вези са овом тачком Дневног реда.

Председавајућа је ставила на гласање Предлогa закона о измени Закона о привременом уређивању начина наплате таксе за јавни медијски сервис, који је поднела Влада, у начелу.

Одбор је са 11 гласова за, 2 уздржана и једним чланом који није гласао, одлучио да предложио Народној скупштини да прихвати Предлогa закона о измени Закона о привременом уређивању начина наплате таксе за јавни медијски сервис, у начелу.

Председавајућа је ставила на гласање предлог да се за известиоца Одбора на седници Народне скупштине одреди проф. др Марко Атлагић, члан Одбора.

Одбор је већином гласова, одредио проф. др Марко Атлагић, за известиоца Одбора на седници Народне скупштине.

Седница је завршена у 15,30 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Дана Гак Маја Гојковић